Oikeusministeriö		26/2007
Lainvalmisteluosasto
PL 25

00023  VALTIONEUVOSTO	20.8.2007	

jyrki.jauhiainen@om.fi
oikeusministerio@om.fi

Lausuntopyyntönne 9.7.2007 / OM 8/41/2006

OSAKEYHTIÖLAIN 20 LUVUN 23 §:N SÄÄNNÖSTEN MUUTTAMINEN

Osakeyhtiölain 20 luvun 23 §:ää koskevan muutosehdotuksen pääasiallinen sisältö on seuraava: (i) arvioitaessa yhtiön velvollisuutta ilmoittaa osakepääoman menettäminen rekisteröitäväksi voitaisiin kirjanpitoarvojen mukaista oman pääoman laskelmaa oikaista vastaamaan yhtiön tosiasiallista pääomatilannetta ja (ii) oman pääoman vähentymiseen perustuva velvollisuus yhtiökokouksen koolle kutsumiseen rajoitettaisiin koskemaan vain julkisia osakeyhtiöitä.

Osakeyhtiölain muutosehdotusta voidaan pitää kannatettavana viitaten muutosehdotuksessa esitettyihin perusteluihin.

Sidosryhmien aseman kannalta on merkittävää, että lainmuutoksen mukaan kaupparekisteri-ilmoitukseen liitettävän taseen ja mahdollisen toimintakertomuksen on oltava tilintarkastajan tarkastama.

Yhtiökokouksen koollekutsumisen osalta ehdotettu muutos on myös ymmärrettävä sen johdosta, että julkisissa osakeyhtiöissä on laaja omistuspohja eikä kaikilla osakkeenomistajilla ole välttämättä yksityiskohtaista tietoa yhtiön taloudellisesta tilanteesta. Näin ollen tarve yhtiökokouksen koollekutsumiseen on perusteltu juuri julkisten osakeyhtiöiden osalta.

Yleisesti ottaen voidaan sanoa, että muutosehdotus on uudelle osakeyhtiölaille asetettujen tavoitteiden mukainen: lainmuutoksen myötä osakeyhtiöiden tosiasialliset toimintaedellytykset voidaan ottaa entistä joustavammin huomioon ja toisaalta vähennetään tarpeettomana pidettyä kaavamaista sääntelyä.

Edellä esitetyin perusteluin Suomen Asianajajaliitto pitää osakeyhtiölain muutosehdotusta kannatettavana. 

SUOMEN ASIANAJAJALIITTO

Riitta Leppiniemi
Suomen Asianajajaliiton puheenjohtaja, asianajaja

LAATI	Henrik Hinders, asianajaja, Asianajotoimisto Merilampi Marttila Laitasalo Oy, Helsinki